ଜଗତସିଂହପୁର, ଅଗଷ୍ଟ ୧୯(ଲୋକାଲ ୱାୟାର): ହଂସୁଆ ନଦୀ ଦଳରେ ପୋତି ହୋଇ ପଡିଥିବାରୁ ଜଗତସିଂହପୁର ଜିଲ୍ଲା ରଘୁନାଥପୁର, ବିିରିଡି ଓ ଅନ୍ୟ ବ୍ଲକର ହଜାର ହଜାର ଏକର ଚାଷ ଜମିରେ ବର୍ଷା ପାଣି ଜମି କୃତ୍ରିମ ବନ୍ୟା ପରିସ୍ଥିତି ସୃଷ୍ଟି ହୋଇଛି ।
ତିନି ଦିନ ଧରି ବର୍ଷା ଲାଗି ରହିଥିବାରୁ ରଘୁନାଥପୁର, ବିରିଡି, ତିର୍ତୋଲ ବ୍ଲକର ପ୍ରାୟ ୧୫ ହଜାର ହେକ୍ଟର ବିଲରେ ପାଣି ଜମି ରହିଛି ।
ଖରିଫ ଋତୁରେ ସ୍ୱଳ୍ପ ବୃଷ୍ଟିପାତ କିମ୍ବା କେନାଲରେ ପାଣି ଯୋଗାଣରେ ବିଳମ୍ବ ହେଲେ ଚାଷୀମାନେ ହଂସୁଆରୁ ଉଠା ଜଳସେଚନ ପଏଂଟରେ ପାଣି ନେଇ ଧାନ ରୋଇଥାନ୍ତି ।
ଫଳରେ ହେକ୍ଟର ହେକ୍ଟର ଜମିରେ ରୁଆ ହୋଇଥିବା ତଳି ପଚିବାକୁ ବସିଲାଣି । ଦିନେ ଦୁଇ ଦିନ ଭିତରେ ପାଣି ନଛାଡିଲେ ରୁଆ ହୋଇଥିବା ତଳି ପଚି ଯିବ ।
ହଂସୁଆ ନଦୀରେ ଦଳ ଭର୍ତି ହୋଇଥିବାରୁ ବର୍ଷା ପାଣି ଯାଇ ପାରୁନାହିଁ ବୋଲି ଅଭିଯୋଗ କରିଛନ୍ତି ରଘୁନାଥପୁର ବ୍ଲକର ଗୋଥିନା, କୁଆମଙ୍ଗ, କୋଟକଣା, ଧରଧପୁର, କଙ୍କାପଡି, ପୂର୍ଣ୍ଣବସନ୍ତ, ଏରଡଙ୍ଗ, ସଦେଇପୁର, ଅଢ଼େଇକୂଳ, ଏରଣ୍ଡପଲ, ହରିଶପୁର, ନୂଆପଲେଇ, ଗୋକୁଳପୁର, ପିତାମ୍ବରପୁର, ରାଢଙ୍ଗ, ଗନେଇଲୋ, ନେଉଳିଆ ଓ ଆଖପାଖର ଗାଁର ଚାଷୀ ଓ ବିରିଡି ବ୍ଲକ ଶିବପୁର ଗାଁର ଚାଷୀମାନେ ।
ବର୍ଷା ପାଣିରେ ବିଲ ବୁଡ଼ି ଯାଇଥିବାରୁ ବିରିଡି ଓ ରଘୁନାଥପୁର ଅଂଚଳରେ ସ୍ଥିତି ସଙ୍ଗୀନ ରହିଛି ବୋଲି କୃଷକ ନେତା ଦେବୀ ପ୍ରସାଦ ମହାରଣା, ନବଘନ ଦାସ, ଘନଶ୍ୟାମ ମହାନ୍ତି ପ୍ରମୁଖ ଅଭିଯୋଗ କରିଛନ୍ତି ।
ପୋଲଗୁଡିକରେ ଦଳ ଜମି ରହିଥିବାରୁ ବର୍ଷା ଜଳ ନିଷ୍କାସନ ହୋଇ ପାରୁନାହିଁ । ପାଣ୍ଠି ଅଭାବ ଯୋଗୁଁ ଦଳ ସଫା ହୋଇ ପାରୁନାହିଁ ।
କନିଷ୍ଠ ଯନ୍ତ୍ରୀମାନଙ୍କୁ ସ୍ଥିତି ଉପରେ ନଜର ରଖିବାକୁ କୁହାଯାଇଛି ବୋଲି ଡ୍ରେନେଜ ଡିଭିଜନର ନିର୍ବାହୀ ଯନ୍ତ୍ରୀ ଆଶିଷ କୁମାର ମିଶ୍ର କହିଛନ୍ତି ।
